Na temelju članka 86. Zakona o prostornom uređenju („Narodne novine“ broj 153/13, 65/17, 114/18) i članka 30. Statuta Općine Privlaka  ("Službeni glasnik Zadarske županije" broj 05/18), Općinsko vijeće Općine Privlaka na 20. sjednici održanoj 17. travnja 2019. godine, donijelo je

**ODLUKU**

**o izradi**

**URBANISTIČKOG PLANA UREĐENJA**

**„Luka Loznica“**

**I. OPĆE ODREDBE**

**Članak 1.**

Donosi se Odluka o izradi Urbanističkog plana uređenja „Luka Loznica“, u daljnjem tekstu: Odluka.

Nositelj izrade je Jedinstveni upravni odjel Općine Privlaka.

**Članak 2.**

Odlukom o izradi utvrđuje se pravna osnova za izradu i donošenje Urbanističkog plana, razlozi donošenja Urbanističkog plana, obuhvat Urbanističkog plana, sažetu ocjenu stanja u obuhvatu Urbanističkog plana, ciljeve i programska polazišta Urbanističkog plana, popis sektorskih strategija, planova, studija i drugih dokumenata propisanih posebnim zakonima kojima, odnosno u skladu s kojima se utvrđuju zahtjevi za izradu Urbanističkog plana, način pribavljanja stručnih rješenja Urbanističkog plana, popis javnopravnih tijela određenih posebnim propisima koja daju zahtjeve za izradu Urbanističkog plana te drugih sudionika korisnika prostora koji trebaju sudjelovati u izradi Urbanističkog plana, planirani rok za izradu Urbanističkog plana, odnosno njegovih pojedinih faza i rok za pripremu zahtjeva za izradu Urbanističkog plana tijela i osoba određenih posebnim propisima, ako je taj rok, ovisno o složenosti pojedinog područja, duži od trideset dana, izvore financiranja izrade Urbanističkog plana, odluku o drugim pitanjima značajnim za izradu nacrta urbanističkog plana.

**Članak 3.**

**II. PRAVNA OSNOVA**

Odluka se donosi temeljem odredbi članka 79. i članka 86. Zakona o prostornom uređenju. Općina Privlaka donijela je Odluku o donošenju III. Izmjena i dopuna Prostornog plana uređenja Općine Privlaka – u daljnjem tekstu PPU Općine Privlaka (Službeni glasnik Zadarske Županije 4/04, 2/07, 16/11) u kojem grafičkom prilogu 1. Korištenje i namjena površina definirana potreba izrade Urbanističkog plana na predmetnom prostoru.

**Članak 4.**

**III. RAZLOZI ZA IZRADU PLANA**

Razlozi za izradu UPU-a su sljedeći :

- Urbanističkim planom će se planirani prostor unaprijediti, a u smislu izgradnje javnih sadržaja i potrebne komunalne infrastukture, odnosno privođenja namjene istog u skladu sa odredbama PPU Općine Privlaka, te potrebama naselja.

- Stvaranje preduvjeta za izgradnju i uređenje objekata i sadržaja u funkciji luke, kao i uređenje plaže sa obje strane luke.

**Članak 5.**

Planom se određuje osobito:

- opis planiranog zahvata,

1. način uređenja zone luke i zona plaže s obje strane luke
2. izgradnja i uređenje prostora,
3. rješenje otpadnih i oborinskih voda,
4. način zbrinjavanja otpada.

**Članak 6.**

**IV. OBUHVAT IZRADE PLANA**

Obuhvat Plana određen je u skladu sa PPU Općine Privlaka , grafičkim dijelom - kartografski prikaz 1. Namjena i korištenje prostora, List 3a. Uvjeti za korištenje, uređenje i zaštitu prostora i List 4.a - Građevinska područja naselja – Privlaka.

Unutar obuhvata Plana nalazi se cijela zona luke Loznica i cijela zona plaže jugoistočno od iste, te dio zone plaže sjeverozapadno od luke. Zone su utvrđene PPU Općine Privlaka.

Površina obuhvata Plana iznosi 8,94 ha.

**Članak 7.**

**V. OCJENA STANJA U OBUHVATU PLANA**

Ocjenjuje se da u području obuhvata Plana nisu zadovoljene sve sadržajne potrebe naselja Privlaka, pa se ovim Planom planiraju gore spomenuti sadržaji. Isto vrijedi i za razinu uređenja i opreme prostora u urbanom smislu (vizualna i infrastrukturna razina uređenja nije zadovoljavajuća). U granicama obuhvata Plana nema izgrađenih građevina, osim morskih (obala, mulovi, privezišta i sl.).

**Članak 8.**

**VI. CILJEVI I PROGRAMSKA POLAZIŠTA PLANA**

Cilj izrade plana je urbaniziranje planom obuhvaćenog prostora izgradnjom javnih sadržaja (objekti i sadržaji u funkciji luke i plaža), te izgradnja komunalne infrastrukture za potrebe planiranih sadržaja. Spomenutom planiranom izgradnjom će se obuhvaćeni prostor kvalitetno i racionalno koristiti na nivou višem od postojećeg stanja okolnog područja.

**VII. POPIS SEKTORSKIH STRATEGIJA, PLANOVA, STUDIJA I DRUGIH DOKUMENATA PROPISANIH POSEBNIM ZAKONIMA KOJIMA, ODNOSNO U SKLADU S KOJIMA SE UTVRĐUJU ZAHTJEVI ZA IZRADU URBANISTIČKOG PLANA**

Za izradu ovog Plana potrebne su slijedeće podloge:

1. PPU Općine Privlaka (Službeni glasnik Zadarske Županije 4/04, 2/07, 16/11)

2. Katastarsko-geodetski podaci i katastarsko-topografske karte u mj. 1:1000 izrađene za

potrebe izrade Plana

**Članak 9.**

**VIII. NAČIN PRIBAVLJANJA STRUČNIH RJEŠENJA**

Stručne podloge navedene u prethodnom članku osigurat će Naručitelj.

Stručna rješenja izrađuje stručni izrađivač Plana.

**Članak 10.**

**IX. POPIS JAVNOPRAVNIH TIJELA ODREĐENIH POSEBNIM PROPISIMA KOJA DAJU ZAHTJEVE ZA IZRADU URBANISTIČKOG PLANA TE DRUGIH SUDIONIKA KORISNIKA PROSTORA KOJI TREBAJU SUDJELOVATI U IZRADI URBANISTIČKOG PLANA**

Utvrđuje se popis tijela i osoba određenih posebnim propisima koji mogu sudjelovati iz područja svog djelokruga rada u izradi ovog Plana prema članku 90. Zakona:

1. HEP d.d. Elektra Zadar, Kralja Dmitra Zvonimira 8, 23000 Zadar
2. Vodovod d.o.o., Zadar
3. Ministarstvo kulture, Uprava za zaštitu kulturne baštine, Konzervatorski odjel u Zadru, Ilije Smiljanića 3, 23000 Zadar
4. Ministarstvo kulture, Uprava za zaštitu kulturne baštine, Runjanova 2, 10000 Zagreb
5. Ministarstvo unutarnjih poslova, PU Zadarska, Odjel zaštite od požara i civilne zaštite, Andrije Hebranga bb, 23000 Zadar
6. Hrvatske vode, VGI Zadar, R. Katalinića Jeretova 5, 23000 Zadar
7. Zavod za prostorno uređenje Zadarske županije, Zadar
8. HAKOM Zagreb
9. Vodovod Vir d.o.o.
10. Županijska lučka uprava Zadar, Liburnska obala 6, 23000 Zadar
11. Upravni odjel za prostorno uređenje, zaštitu okoliša i komunalne poslove, Zadarska Županija, B. Petranovića 8, 23000 Zadar

i druge službe i tijela ako se tijekom izrade Plana ukaže potreba.

**Članak 11.**

**X. PLANIRANI ROK ZA IZRADU URBANISTIČKOG PLANA, ODNOSNO NJEGOVIH POJEDINIH FAZA I ROK ZA PRIPREMU ZAHTJEVA ZA IZRADU URBANISTIČKOG PLANA TIJELA I OSOBA ODREĐENIH POSEBNIM PROPISIMA, AKO JE TAJ ROK, OVISNO O SLOŽENOSTI POJEDINOG PODRUČJA, DUŽI OD TRIDESET DANA**

Rok za izradu Plana po fazama:

- Izrada nacrta prijedloga Plana: u roku od 60 dana od dana potpisivanja ugovora o izradi s izrađivačem Plana i dostave valjane geodetske podloge

- Početak javne rasprave: 20 dana od utvrđenog prijedloga Plana,

- Izvješće o javnoj raspravi i izrada Konačnog prijedloga: 10 dana od okončanja javne

rasprave,

- Donošenje Plana: 30 dana od zaprimanja suglasnosti ili proteka Zakonom propisanog roka.

U rok ne ulazi vrijeme potrebno za verifikaciju faza izrade plana od strane Naručitelja, vrijeme trajanja javne rasprave, vrijeme potrebno za izradu izvješća o javnoj raspravi te vrijeme potrebno za ishođenje potrebnih suglasnosti, mišljenja i očitovanja.

**Članak 12.**

**XI. IZVORI FINANCIRANJA IZRADE UPU-a**

Financiranje izrade Plana osigurat će se iz Proračuna Općine Privlaka.

**Članak 13.**

**XII. PRIJELAZNE I ZAVRŠNE ODREDBE**

Nositelj izrade dostavlja primjerak ove Odluke tijelima i osobama određenim posebnim propisima I navedenim u članku 9. ove Odluke. Uz dostavu Odluke upućuje se poziv za dostavom zahtjeva (podaci, planske smjernice I propisani dokumenti) za izradu Plana.

Ukoliko tijela i osobe, određeni posebnim propisima ne dostave zahtjeve u roku određenom Zakonom, odnosno ovom Odlukom, smatrati će se da ih nemaju. U tom slučaju moraju se u izradi I donošenju Plana poštivati uvjeti koje za sadržaj prostornog plana određuju odgovarajući važeći propisi i dokumenti.

Jedan primjerak ove Odluke u roku od 15 dana po njezinoj objavi u „Službenom glasniku Zadarske županije“, dostavlja se Ministarstvu graditeljstva i prostornog uređenja, Upravi za inspekcijske poslove – Urbanističkoj inspekciji.

**Članak 14.**

Ova Odluka stupa na snagu osmog dana od dana objave u „Službenom glasniku Zadarske županije“.

KLASA: 350-03/19-01/02

URBROJ: 2198/28-01-19-1

Privlaka, 17. travnja 2019.g.

OPĆINSKO VIJEĆE

OPĆINE PRIVLAKA

Predsjednik

Nikica Begonja